是夕雨大作復呈潘提舉
作者：趙蕃
朝代：宋

paragraphs: 雲行方陸離，月出重蔽虧。
旋聽隠其響，已見沛然馳。
信有誰能禦，那云鼓再衰。
天瓢快傾瀉，旱魃勇鞭笞。
卧想歌謠疾，頓寬車戽疲。
中宵猶颯沓，既曉尚紛披。
五日能如一，有年端可期。
旱頭今已破，雨脚不難垂。
使者豈爲德，天心茲可知。
在予非赫赫，於汝要熙熙。
始急救荒法，終傳喜雨詩。
但須觀氣象，不必問蓍龜。
米賤行當復，物生斯得宜。
寧容倦游者，侘傺獨天涯。